НЧ ,,Димитър Благоев-1895 г.“

Изх.№1/07.03.2022 год.

с. Румянцево, обл. Ловеч

До

Кмета на Община Луковит

и Общински съвет Луковит

Д О К Л А Д

за осъществените читалищни дейности

в Народно читалище ,,Димитър Благоев-1895 г.“ с. Румянцево през 2021 година

Настоящият доклад е разработен на основание чл. 26а, ал. 4 от Закона за народните читалища и във връзка с предложение за дейността на НЧ ,,Димитър Благоев-1895 г.“ с. Румянцево през 2021 година, залегнало в Програмата за развитие на читалищната дейност в община Луковит през 2021 г., приета с Решение №193 от 28.01.2021 г.

Народните читалища са припознати от българското общество като устойчиви културни институции, които имат специфична мисия за съхранение и развитие на традиционните ценности на нацията. През 2021 г. дейността на НЧ ,,Димитър Благоев-1895 г.“ с. Румянцево беше съобразена с целите и задачите на Годишната програма за развитие на читалищната дейност в община Луковит и спомогна за обогатяване на културния живот в село Румянцево, за институционално укрепване на местното читалище като обществен център с културно-просветни, информационни, социални и граждански функции.

За съжаление, пандемията от Covid-19 и въведените мерки в страната ни възпрепятстваха при осъществяването на част от планираните дейности.

### През 2021 г. читалището продължи работата си по уреждане и поддържане на библиотеката. Книжният фонд нарасна на 11 200 библиотечни единици. Общо 89 книги получихме от дарения: 25 тома от Регионална библиотека ,,Професор Беню Цонев" гр. Ловеч; 33 тома от г-жа Вичка Иванова; 30 тома от г-н Цветелин Цоков; 1 книга от г-н Гьончо Гьоков. Кандидатствахме с проект за обогатяване на библиотечната колекция в конкурсната сесия за допълваща целева субсидия на Министерството на културата по програма „Българските библиотеки – съвременни центрове за четене и информираност“ 2021 г. Проектът ни беше одобрен и със сумата от 1116,76 лв. закупихме 111 нови книги.

С цел повишаване на читателския интерес направихме изложбени кътове по случай годишнини на писателите Стоян Михайловски, Джек Лондон, Ромен Ролан, Елисавета Багряна, Мигел де Сервантес, Уилям Шекспир, Пенчо Славейков, Жан дьо Лафонтен, Димчо Дебелянов, Стефан Цвайг, Николай Некрасов, Гюстав Флобер, Светослав Минков. В библиотеката бяха четени и обсъждани приказките на Братя Грим „Пепеляшка", „Белоснежка и Червенорозка", „Хензел и Гретел" и др. Децата се запознаха с ,,Рибния буквар" на д-р Петър Берон. Обсъждахме книгите „Приключенията на Лиско" от Борис Априлов, „Приключенията на Пинокио“ на Карло Колоди, повестта „Немили-недраги" на Иван Вазов и романа „Тютюн" на Димитър Димов. В библиотеката продължава да стои тетрадка с надпис „Моля, запазете ми книга!“ и в нея желаещите записват коя книга искат да прочетат.

През 2021 година не сме предоставяли компютърни и интернет услуги.

Към читалището продължи да развива своята дейност детският кръжок за литература и изкуство. Децата, членуващи в него, участваха във всички мероприятия за повишаване на читателския интерес, както и в културните празненства и чествания.

Кръжокът по плетиво продължи да развива своята дейност и през 2021 г., като участващите деца се научиха да плетат лента за главата. За Баба Марта направихме мартеници, с които закичихме жените от Пенсионерски клуб „Сергей Румянцев“ с. Румянцево.

Заради пандемията наши самодейци не успяха да вземат участие в събори и фестивали на регионално и/или национално ниво.

По отношение подобряване на МТБ не сме кандидатствали за допълваща целева субсидия към Министерството на културата с цел ремонтни дейности, поради липса на обявена конкурсна сесия от министерството по това направление.

С Постановление №360 от 10 декември 2020 г. за одобряване на допълнителни разходи/трансфери за 2020 г., Министерски съвет предостави по бюджета на Община Луковит 360 000 лв. за ремонт на НЧ „Димитър Благоев-1895 г.“ с. Румянцево, но досега няма осъществен ремонт.

През годината читалищният секретар взе участие в онлайн среща, организирана от Регионална библиотека „Професор Беню Цонев" гр. Ловеч по проект ,,Финансова грамотност чрез обществените библиотеки".

През 2021 г. НЧ ,,Димитър Благоев-1895 г.“ с. Румянцево успя да организира следните културни мероприятия и празненства:

01.03.2021 г. – Баба Марта: изработване на мартеници и закичване с мартеници, табло с изработени мартеници;

03.03.2021 г. – Честване на Националния празник на България: литературно-музикална програма на площада пред читалището;

08.03.2021 г. – Международен ден на жената: изработване на картички, които бяха раздадени на жените в селото и плакат за празника;

29.04.2021 г. – Боядисване на яйца и изработване на Великденски картички и украси;

24.05.2021 г. – Ден на светите братя Кирил и Методий, на българската азбука, просвета и култура и на славянската книжовност: литературно-музикална програма пред читалището;

01.06.2021 г. – „Вълшебен празник на детето" със спомоществователството на г-н Диян Вацов;

01.06.2021 г. – Тържествена заря-проверка в памет на загиналите за национална и социална свобода на България и в памет на загиналите във войните румянчани;

05.09.2021 г. – 125 години от рождението на Сергей Румянцев: литературна програма пред паметника на Сергей Румянцев съвместно с Пенсионерски клуб „Сергей Румянцев" и Кметство Румянцево.

01.11.2021 г. – Ден на народните будители: изработване на плакат за празника и поставяне в читалищното фоайе;

17.12.2021 г. – ,,Коледен спектакъл" организиран от кмета на селото Нина Вацова;

24.12.2021 г. – Коледуване.

В културните мероприятия на НЧ ,,Д. Благоев-1895 г.“ с. Румянцево активно участие взимат учениците от селото и членовете на местния пенсионерски клуб ,,Сергей Румянцев“. Благодарни сме и на подкрепата Община Луковит, Кметство Румянцево и общността.

В изпълнение на чл. 26а, ал.3 от Закона за Народните читалища и съгласно Договор от 11.03.2021 г. между Община Луковит и НЧ ,,Д. Благоев-1895 г.“ с. Румянцево на читалището бяха предоставени 11 475 /Единадесет хиляди четиристотин седемдесет и пет/ лева целева субсидия от държавния бюджет.

Читалището не усвои заложените в Договора 250 /Двеста и петдесет/ лева от Културния календар на Община Луковит за организиране и провеждане на Традиционния есенен панаир на с. Румянцево 2021 г., тъй като съобразно действащите към момента противоепидемични мерки панаирът не се проведе.

С уважение:

Ариана Ришкова …………………………

Председател на НЧ ,,Димитър Благоев-1895 г.“ с. Румянцево